40300806467a80c7e4389bc9025ac13b

Hej derude

Jeg er en dreng som er meget i tvivl omkring min størrelse. Jeg synes ikke selv min pik er så stor selvom jeg nu er 20 år. Den er stadig kun 10 cm i stiv, så den vokser vel ikke med alderen mere? Har set mange pornofilm hvor de mænd har store pikke. Jeg er flov over det og tør ikke at skulle have sex med en pige. Jeg ved ikke hvad jeg kan gøre mere. Er for generet til at hoppe ud i det med piger. 

 
Størrelsen
==========


ungzone.dk
2020.40

 Hejsa,

Jeg kan godt forstå du er frustreret og at du er nervøs for at skulle være sammen med piger, når du har det svært med størrelsen på din penis. Det er meget forskelligt hvor længe penissen fortsætter med at vokse, og ifølge sexlinien.dk har 90% af alle mænd over 20 år en penis mellem 10-20 cm i erigeret tilstand. Det er helt normalt at sammenligne sin penis med andres, det gør de fleste mænd, men det er vigtigt at vide, at størrelsen ikke betyder så meget for mange piger. Sex handler om rigtig meget andet end bare selve penissen, og der er desuden mange måder hvorpå man kan tilføje ekstra stimulering i form af forskelligt sexlegetøj. 

Forsøg så vidt muligt at lade være med at tænke for meget over det, for jo mere man frustrerer sig over noget, jo mere fylder det og det kan i sidste ende begrænse dig - for eksempel i forhold til sex og piger. Du kan ikke gøre så meget ved, hvordan din krop ser ud, men du kan øve dig i at tænke anderledes omkring den, og fokusere på nogle af de ting, som du ér tilfreds med. Og derudover huske på, at penisstørrelse ikke nødvendigvis betyder alverden for piger. Sex handler om menneskelig kemi, tiltrækning og kropslig nydelse, og det kan du sagtens have, med en penis på 10 cm. 

Jeg håber du kunne bruge mig svar, og ellers er du velkommen til at skrive herind igen.

Mange hilsner fra Regitze 

 

Kære du, 

Jeg er rigtig ked af at høre, at du er usikker omkring din penis.

Jeg tror, du har ret i, at din penis nok ikke vokser så meget mere nu, hvor du er 20 år gammel. Men jeg synes oprigtigt ikke, at det er noget problem eller noget, du skal ærgre dig over! Vi ser alle forskellige ud, og kønsorganer kommer i mange og atter mange forskellige størrelser, former og farver - og derfor er din penis lige som den skal være uanset, hvordan den ser ud.

Jeg må også lige understrege, at pornofilm på ingen måde giver et billede af, hvordan den gennemsnitlige mand (eller kvinde for den sags skyld) ser ud. De mænd, der er med i pornofilm, har ofte meget større penisser, end hvad der er normalt. Så jeg vil helt sikkert anbefale dig at undlade at sammenligne dig selv med de mænd, der er med i sådanne film. Ligesom du heller ikke skal forvente, at kvinder nødvendigvis ser ud som dem, der er med i pornofilm ;-)

Jeg synes virkelig ikke, at din penis er noget, du skal være usikker omkring. Hvis du finder en sød pige, som du gerne vil være sammen med, og som gerne vil være sammen med dig, så er jeg helt sikker på, at hun ikke vil tænke over størrelsen på din penis - hun vil bare være glad for at være sammen med dig. Husk på, at hun ser hele dig som en person og ikke bare en penis - du er mere end din penis ;-)

Jeg håber, mit svar kan hjælpe dig. Du er altid velkommen til at skrive igen!

Hilsen Iben

 